廣四愁寄李譓
作者：賀鑄
朝代：宋

paragraphs: 夜如何其夜未央，斗星燦兮河蒼凉。
微月入牖窺曲房，候蟲刺促鳴我牀。
離憂欻來煎人腸，夜如何其夜何長。
綠琴在薦兮，擬楚奏之沈湘。
朱絃溼露兮，聲戾指而不揚。
屏琴浩歌兮，屑涕泗之浪浪。
我有所思兮，在河之陽。
僾而不見兮，衷難弭忘。
騄驥騰躍兮，鴻鵠翱翔。
明璫玉案兮，爾不我將。
緘誠結惠兮，久莫汝償。
永如牛女兮，南北相望。
昔燕處兮，靈芸之堂。
紉蘭爲珮兮，集芰爲裳。
西風淒緊兮，淩百草以殞黄。
蘭萎芰裂兮，恐被服之不芳。
念汝玉立兮，賤組繡之文章。
玄節日厲兮，奈慘慄之冰霜。
胡不乘白雲兮，歸來乎帝鄉。
尚何所徯兮，畢永歲而彷徉。